钦定古今图书集成/方舆汇编/职方典/第1506卷 > 元江府古迹考 府志
## 钦定古今图书集成/方舆汇编/职方典/第1506卷 > 元江府古迹考 府志

《石烟　》在他郎卜左村石坳中通一窍最深，有烟袅袅，四时不绝。居民以烟所指卜吉凶。《元冈异石　》在三江水汇处，周围丈馀大，每月三现奇花，见者以为吉征。

“三色莲　” 在青龙厂山下莲花塘，周围三百馀丈，池内自产青、白、红三种莲。

古龙洞　，在城西十里许峨崀山。洞蛟龙潜㐲其中。夏秋时，每鼓浪坏民禾稼。郡人刁代持利刃入洞斩之。洞内怪石玲珑，如云、如盖、如缨络，如犀象熊虎、麟凤、仙释之状。

上温泉　：在城北十五里。水沸如鼎，无硫磺气；人浴其中，色白如玉。上有石亭，林木蓊蘙，峭壁插天，郡内奇观。

《栖霞石乳　》在山半间，中有石洞，高二丈馀，深三丈，洞内悬两石乳，水蓄乳头，不轻滴。郡中有求嗣者，祷于山，伸掌乳下，以所滴点数占验子嗣之多寡。若乏嗣者，至终日不滴。

太极池　，在府北十里，半石半水，左右有两眼，宛如太极。池中之水，四时不竭。

石岩寺　，在普洱城西南二里。悬岩嶙峋，石磴而上。林木幽秀，殿阁参差。春秋之交，百花开放，人入其中，宛如桃源仙境。

祷应泉　在玉台山半。僧道临步祷而出。水清冽，历四时不竭。

龙马迹　按《明一统志》：“在府西大石上，相传昔有异人乘龙马过此，留迹焉。”

风伯雨师坛　按《明一统志》：“在府城西，有五小石，土人皆贴以金。遇旱，祷雨于此。松柏茂郁，若仙境然。”